«Vi forventer at virkelig store ting skal skje,» sier arrangøren.

Innvandrings- og integreringsminister Sylvi Listhaug (Frp) skal besøke en rekke kristne menigheter før sommeren, skriver Vårt Land.

I mai står mirakelkonferansen til den omstridte kristne TV-kanalen Visjon Norge for tur med hovedtema «Jesus helbreder i dag».

Les også: TV-predikant sender ut «tiggerbrev»

Hovedtaler, den amerikanske predikanten Guillermo Maldonado, lover mange sterke opplevelser på Telenor Arena:

«Du vil se en overnaturlig Gud med tegn, under og mirakler.»







«Forventer at virkelig store ting skal skje ...»

Visjon Norge-sjef Jan Hanvold sier i samme video: «Vi forventer at virkelig store ting skal skje.»

På egen Facebook-side melder TV-sjef Jan Hanvold stolt at han har fått Frp-statsråden til konferansen:

«Vi er glade for at vår innvandringsminister Sylvi Listhaug vil delta på onsdagen. Da presenterer vi det nye kristne Norge», skriver han.

Besøkte også Visjon Norge



Kristen-kanalen Visjon Norge er omstridt på grunn av frittalende uttalelser og brev hvor de ber om penger.

Listhaug besøkte kanalen i høst også. Hanvold omtalte det besøket i et Facebook-innlegg slik:

«Det er jo også hyggelig at regjeringen inviterer seg selv til Visjon Norge. Vi får også besøk av statsrådene Listhaug og Solvik Olsen under torsdagen Studio Direkte. For oss er dette viktig, da vi ber for våre kjære statsråder hver eneste dag.»

Les også: Listhaug deltar hos omstridt TV-predikant



- Hvorfor vil du stille opp i «Studio direkte», spurte Nettavisen.



- Den siste tiden har det vært store diskusjoner i offentligheten om flyktningpolitikken, og om at Den norske kirke driver politikk i tillegg til religion. Jeg har fått mange tilbakemeldinger og støtte fra kristne velgere, svarte Listhaug Nettavisen.

- Vil frem med budskapet

- Hvorfor vil du kobles til Visjon Norge?

- Jeg ønsker derfor å stille opp i medier hvor jeg kan få frem vårt budskap på dette området og forklare i ro og mak hvilken begrunnelse vi har for mitt og partiets standpunkt. Jeg har vært hos Visjon Norge før for en del år siden, og det var en hyggelig opplevelse. Jeg var også tilstede under Oslo symposium i mars 2015 og holdt et innlegg der. Jeg ser frem til å være med på direktesending på torsdag på Visjon Norge, sa hun.